Imtella' Diċembru 14, 2021 Azzjoni f'waqtha mill-Pulizija tad-Distrett tal-Ħamrun, assistiti mill-Pulizija tar-Rapid Intervention Unit (RIU), wasslet biex inqabdu disa' żgħażagħ waqt li allegatament kienu qegħdin jagħtu n-nar fl-Isptar San Filippu f'Santa Venera. Kien ilbieraħ, għall-ħabta tat-3.00 p.m., li l-Pulizija ġiet infurmata li kien hemm xi żgħażagħ li daħlu fl-Isptar San Filippu u bdew iqabbdu xi kmamar. Kien għalhekk li l-pulizija marru minnufih fuq il-post fejn innutaw numru ta' ġuvintur, li l-etajiet tagħhom tvarja bejn il-15-il sena u l-20 sena, ħerġin mill-binja u ġew miżmuma. Fuq il-post issejħu l-membri tad-Dipartiment tal-Protezzjoni Ċivili li kkontrollaw in-nirien. Dwar dan il-każ infetħet inkjesta mmexxija mill-Maġistrat Monica Vella li ħatret diversi esperti sabiex jassistuha. L-investigazzjonijiet tal-Pulizija għadhom għaddejjin. Ara wkoll: ARA: Nirien fl-Isptar San Filippu – adolexxenti mitkellma mill-Pulizija